CELEX: C2004/228/54
Language: el
Date: 2004-09-11 00:00:00
Title: Υπόθεση C-290/04: Αίτηση για την έκδοση προδικαστικής αποφάσεως που υπέβαλε το Bundesfinanzhof με διάταξη της 28ης Απριλίου 2004, στην υπόθεση FKP Scorpio Konzertproduktionen GmbH κατά Finanzamt Hamburg-Eimsbüttel

11.9.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 228/26
            
         Αίτηση για την έκδοση προδικαστικής αποφάσεως που υπέβαλε το Bundesfinanzhof με διάταξη της 28ης Απριλίου 2004, στην υπόθεση FKP Scorpio Konzertproduktionen GmbH κατά Finanzamt Hamburg-Eimsbüttel
   (Υπόθεση C-290/04)
   (2004/C 228/54)
   Με διάταξη της 28ης Απριλίου 2003, η οποία περιήλθε στη Γραμματεία του Δικαστηρίου των Ευρωπαϊκών Κοινοτήτων στις 7 Ιουλίου 2004, το Bundesfinanzhof, στο πλαίσιο της εκκρεμούς ενώπιόν του διαφοράς μεταξύ FKP Scorpio Konzertproduktionen GmbH και Finanzamt Hamburg-Eimsbüttel, ζητεί από το Δικαστήριο την έκδοση προδικαστικής αποφάσεως επί των εξής ερωτημάτων:
   
               1.
            
            
               Συντρέχει παράβαση των άρθρων 59 και 60 της συνθήκης ΕΚ στην περίπτωση κατά την οποία εγκατεστημένος στη Γερμανία (ημεδαπή) οφειλέτης, ο οποίος οφείλει αμοιβή σε δικαιούχο εγκατεστημένο σε άλλο κράτος μέλος (εν προκειμένω, στην Ολλανδία) και έχοντα την ιθαγένεια ενός κράτους μέλους, ευθύνεται ενδεχομένως, σύμφωνα με το άρθρο 50a, παράγραφος 5, πέμπτη περίοδος, του Einkommensteuergesetz 1990 (νόμου περί φορολογίας εισοδήματος, ως είχε το 1990, στο εξής: EStG), ως ίσχυε το 1993, διότι παρέλειψε να προβεί σε παρακράτηση φόρου στην πηγή κατά το άρθρο 50a, παράγραφος 4, του EStG, ενώ οι αμοιβές ενός δικαιούχου υπέχοντος πλήρη υποχρέωση καταβολής φόρου εισοδήματος (ήτοι ενός ημεδαπού) δεν υπόκεινται σε παρακράτηση φόρου στην πηγή κατά το άρθρο 50a, παράγραφος 4, του EStG και, επομένως, δεν τίθεται ζήτημα ευθύνης του οφειλέτη της αμοιβής σε περίπτωση που δεν γίνεται παρακράτηση ή παρακρατείται ποσό μικρότερο από το οφειλόμενο;
            
         
               2.
            
            
               Χρήζει το πρώτο ερώτημα διαφορετικής απαντήσεως στην περίπτωση που ο δικαιούχος της αμοιβής, ο οποίος κατά τον χρόνο παροχής των υπηρεσιών είναι εγκατεστημένος σε άλλο κράτος μέλος, δεν έχει την ιθαγένεια ενός κράτους μέλους;
            
         
               3.
            
            
               Σε περίπτωση αρνητικής απαντήσεως στο πρώτο ερώτημα:
               
                           α)
                        
                        
                           Έχουν τα άρθρα 59 και 60 της συνθήκης ΕΚ την έννοια ότι τα λειτουργικά έξοδα, στα οποία υποβάλλεται ένας εγκατεστημένος σε άλλο κράτος μέλος δικαιούχος αμοιβής και τα οποία συνδέονται από οικονομικής απόψεως με τις δραστηριότητες στην ημεδαπή για τις οποίες έλαβε την αμοιβή, πρέπει να λαμβάνονται υπόψη από τον οφειλέτη της αμοιβής ήδη στο στάδιο της παρακρατήσεως του φόρου κατ' άρθρο 50a, παράγραφος 4, του EStG και να οδηγούν σε μείωση του οφειλόμενου φόρου, δεδομένου ότι και για τους ημεδαπούς ο φόρος εισοδήματος υπολογίζεται βάσει των καθαρών εσόδων κατόπιν εκπτώσεως των λειτουργικών εξόδων;
                        
                     
                           β)
                        
                        
                           Τηρούνται τα άρθρα 59 και 60 της συνθήκης ΕΚ στην περίπτωση που στο στάδιο της παρακρατήσεως του φόρου, κατ' άρθρο 50a, παράγραφος 4, του EStG, λαμβάνονται υπόψη προς μείωση του οφειλόμενου φόρου μόνον τα λειτουργικά έξοδα του εγκατεστημένου σε άλλο κράτος μέλος δικαιούχου αμοιβής τα οποία συνδέονται με τις δραστηριότητες στην ημεδαπή που δημιουργούν την αξίωση αμοιβής και τα οποία αυτός αποδεικνύει στον οφειλέτη της αμοιβής, ενώ ενδεχόμενα περαιτέρω έξοδα είναι δυνατό να λαμβάνονται υπόψη στο πλαίσιο μεταγενέστερης διαδικασίας επιστροφής;
                        
                     
                           γ)
                        
                        
                           Συντρέχει παράβαση των άρθρων 59 και 60 της συνθήκης ΕΚ στην περίπτωση που η απαλλαγή φόρου της οποίας απολαύει στη Γερμανία, δυνάμει της συμφωνίας περί διπλής φορολογήσεως μεταξύ της Ομοσπονδιακής Δημοκρατίας της Γερμανίας και του Βασιλείου των Κάτω Χωρών, ο εγκατεστημένος στην Ολλανδία δικαιούχος αμοιβής δεν λαμβάνεται κατ' αρχάς υπόψη στο πλαίσιο της διαδικασίας παρακρατήσεως φόρου, κατά το άρθρο 50a, παράγραφος 4, σε συνδυασμό με το άρθρο 50d, παράγραφος 1, του EStG, αλλά μόνο στο πλαίσιο μεταγενέστερης διαδικασίας απαλλαγής ή επιστροφής, δεδομένου μάλιστα ότι ο οφειλέτης της αμοιβής δεν μπορεί να επικαλεσθεί την απαλλαγή από τον φόρο κατά τη διαδικασία διαπιστώσεως της ευθύνης του, ενώ, αντιθέτως, τα απαλλασσόμενα από τον φόρο εισοδήματα των ημεδαπών δεν υπόκεινται σε παρακράτηση και, επομένως, δεν τίθεται ζήτημα ευθύνης σε περίπτωση που δεν γίνεται παρακράτηση ή παρακρατείται ποσό μικρότερο από το οφειλόμενο;
                        
                     
                           δ)
                        
                        
                           Χρήζουν τα ερωτήματα 3α) έως 3γ) διαφορετικής απαντήσεως στην περίπτωση που ο δικαιούχος της αμοιβής, ο οποίος κατά τον χρόνο παροχής των υπηρεσιών είναι εγκατεστημένος σε άλλο κράτος μέλος, δεν έχει την ιθαγένεια ενός κράτους μέλους;